Hou die Ctrl-sleutel in en rol die muiswieletjie vorentoe en agtertoe. Kyk hoe maklik dit is om in en uit te zoem!

Klik op *File*, *Print* en kyk mooi na al die opsies wat in die *Print*-paneel beskikbaar is. MOENIE DIE DOKUMENT NOU DRUK NIE!

Druk <Esc> om weer na jou dokument toe terug te gaan.

**Digitale voetspoor**

In die huidige digitale era het die meeste mense ’n aanlyn teenwoordigheid. Plasings op soosiale media, aanlyn inkopies, die inligting wat jy aanlyn navors – eintlik alle aktiwiteite op die Internet – laat ’n spoor van inligting. Dit is bekend as ons digitale voetspoor.

Jou digitale voetspoor is dus die spoor van inligting wat jy nalaat terwyl jy die internet gebruik. Dit bestaan uit al die aanlyn aktiwiteite waaraan jy deelneem – van die deurblaai van webwerwe tot by die deel van persoonlike inligting en foto’s op sosiale media.

Al verwyder jy die aanlyn inligting is daar ’n kans dat dit nog steeds terug na jou kan lei. Dit kan gebeur wanneer iemand die inligting afgelaai het voordat jy dit kon verwyder of selfs deur middel van digitale argivering.

Jou digitale voetspoor is ’n weerspieëling van jou aanlyn identiteit en kan baie van jou as persoon ontbloot. Toekomstige werkgewers, skole en ander organisasies kan jou digitale voetspoor gebruik om jou karakter, vaardighede en gewoontes te evalueer.

Studies toon dat omtrent 70% van werkgewers sosiale media gebruik om potensiële werknemers na te gaan. Dit beteken dat jou digitale voetspoor ’n impak op jou professionele en persoonlike lewe kan kan hê.